b'\n_START_ARTICLE_\nStane Mali\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kroja\xc4\x8da Franca in gospodinje Katarine Mali\xc4\x8d rojene Moravec. Po kon\xc4\x8dani me\xc5\xa1\xc4\x8danski \xc5\xa1oli pri Sv. Jakobu v Trstu je pri\xc4\x8del z u\xc4\x8denjem violine na Glasbeni matici v Trstu pri profesorju Iva\xc4\x8di\xc4\x8du, ko pa je ta od\xc5\xa1el v Ljubljano pa pri \xc4\x8de\xc5\xa1kem profesorju Topi\xc4\x8du. Kmalu se je za\xc4\x8del u\xc4\x8diti tudi klavir pri profesorju Viktorju \xc5\xa0oncu, ko pa je ta moral zapustiti Kraljevino Italijo, ga je u\xc4\x8dil klavir in harmonijo dokler ni od\xc5\xa1el v Ljubljano Vasilij Mirk. Vpisal se je na tr\xc5\xbea\xc5\xa1ki konservatorij Giuseppe Tartini, kjer je pri profesorju Viazzoliju \xc5\xa1tudiral violino, kontrapunkt in kompozicijo pa pri profesorju Levi._NEWLINE_Z zborovskim petjem in orglami se je seznanil \xc5\xbee pri 16. letih v \xc5\xbeupnijski cerkvi na Op\xc4\x8dinah. Pou\xc4\x8deval je violino na Glasbeni matici v Trstu. Pod fa\xc5\xa1isti\xc4\x8dno in nem\xc5\xa1ko okupacijo je bil do sredine maja 1945 v Trstu zborovodja v cerkvi srbske pravoslavne Cerkve. Tri leta, vse do prepovedi 30. septembra 1927, je pou\xc4\x8deval na te\xc4\x8dajih za vzgojo zborovodij, ki sta jih organizirala tr\xc5\xbea\xc5\xa1ka Prosveta in Glasbena matica. Po prepovedi je s pou\xc4\x8devanjem nadaljeval v svoji hi\xc5\xa1i. Teh te\xc4\x8dajev se je udele\xc5\xbeevalo osem zborovodij, med katerimi je bil tudi Drago Petaros. V orkestru Narodnega doma in Glasbene matice je igral violino ali violo, sodeloval je tudi pri vsakoletnih produkcijah Glasbene matice s svojimi u\xc4\x8denci ali sam z violino ali klavirjem. Po vojni se je preselil na Op\xc4\x8dine. Tu je 1956 za\xc4\x8del delo s cerkvenim pevskim zborom in ga vodil do 1974. Bil je \xc4\x8dlan godalnega orkestra in z njim ve\xc4\x8dkrat nastopil v spevoigrah Miklova Zala in Petr\xc4\x8dkove poslednje sanje. V Glasbeni matici je do 1952 pou\xc4\x8deval violino in klavir, eno leto tudi na glasbeni \xc5\xa1oli v Gorici. Pisal je skladbe za me\xc5\xa1ane, \xc5\xbeenske in mladinske pevske zbore s spremljavo klavirja, nekaj solo spevov za sopran s klavirjem, ter preuredil razne skladbe napisane za mo\xc5\xa1ki zbor v skladbe za me\xc5\xa1ani pevski zbor. Njegova cerkvena glasba obsega: latinsko ma\xc5\xa1o z orglami, sedem slovenskih ma\xc5\xa1 z orglami, Slava Bogu, tri O\xc4\x8dena\xc5\xa1e za me\xc5\xa1ani zbor, enega za mo\xc5\xa1ki zbor in tri nagrobnice. Napisal je tudi precej klavirskih skladb za mladino in nekaj skladbic za violiniste za\xc4\x8detnike. Nekatere njegove skladne so bile izdane tudi v naslednjih zbirkah: Gori\xc5\xa1ka pesmarica (1969), Zbori in samospevi (1975), Me\xc5\xa1ani, mo\xc5\xa1ki in \xc5\xbeenski zbori (1977) in nekaterih drugih notnih gradivih: Notna gradiva-zbirka Trst (Stane Mla\xc4\x8d) ali Slovenska zborovska glasba 47.'